《宋南郊登歌三首 其二 迎送神歌》
南北朝·颜延之

维圣飨帝，维孝飨亲。皇乎备矣，有事上春。礼行宗祀，敬达郊礼。

金枝中树，广乐四陈。陟配在京，降德在民。奔精照夜，高燎炀晨。

阴明浮烁，沈咏深沦。告成大报，受釐元神。月御按节，星驱扶轮。

遥兴远驾，曜曜振振。

作者简介：颜延之（384～456年），字延年，南朝宋文学家。祖籍琅邪临沂（今山东临沂）。曾祖含，右光禄大夫。祖约，零陵太守。父显，护军司马。少孤贫，居陋室，好读书，无所不览，文章之美，冠绝当时，与谢灵运并称“颜谢”。嗜酒，不护细行，年三十犹未婚娶。